## Rješenje Agencije za zaštitu tržišnog natjecanja, klasa: UP/I 430-01/13-02/018, urbroj: 580-09-01/89-2013-002 od 27. lipnja 2013.

### NN 108/2013 (30.8.2013.), Rješenje Agencije za zaštitu tržišnog natjecanja, klasa: UP/I 430-01/13-02/018, urbroj: 580-09-01/89-2013-002 od 27. lipnja 2013.

AGENCIJA ZA ZAŠTITU TRŽIŠNOG NATJECANJA

2417

Agencija za zaštitu tržišnog natjecanja, sukladno članku 13. stavka 4. Zakona o državnim potporama (»Narodne novine«, broj 140/05 i 49/11), temeljem zahtjeva Ministarstva pomorstva, prometa i infrastrukture za odobrenje državnog jamstva poduzetniku HŽ Infrastruktura d.o.o. za upravljanje, održavanje i izgradnju željezničke infrastrukture, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur. zamjenik predsjednice Vijeća, te članovi Vijeća Vesna Patrlj dipl. iur., Milivoj Maršić, dipl. oec. i dr. sc. Mirna Pavletič Župić, sa 143. sjednice, održane 27. lipnja 2013., donosi

RJEŠENJE

I. Utvrđuje se da se državno jamstvo sadržano u nacrtu prijedloga Odluke Vlade Republike Hrvatske o davanju državnog jamstva u korist Erste & Steiermaerkische Bank d.d., Rijeka za kreditno zaduženje društva HŽ Infrastruktura d.o.o., radi financiranja aktivnosti iz Plana poslovanja za 2013. godinu na održavanju željezničke infrastrukture i upravljanja prometom, u iznosu od 650.000.000 kuna ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. Zaprimanje prijedloga

Agencija za zaštitu tržišnog natjecanja (dalje: Agencija) zaprimila je 17. lipnja 2013., zahtjev od Ministarstva pomorstva, prometa i infrastrukture (dalje: Ministarstvo), kojim je zatraženo odobrenje državnog jamstva sadržanog u prijedlogu Odluke Vlade Republike Hrvatske o davanju državnog jamstva u korist Erste & Steiermaerkische Bank d.d., Rijeka za kreditno zaduženje društva HŽ Infrastruktura d.o.o., radi financiranja aktivnosti iz Plana poslovanja za 2013. godinu na održavanju željezničke infrastrukture i upravljanja prometom.

U privitku navedenog prijedloga priložena je sljedeća dokumentacija: prijedlog Odluke Vlade Republike Hrvatske o davanju državnog jamstva u korist Erste & Steiermaerkische Bank d.d., Rijeka za kreditno zaduženje društva Hž Infrastruktura d.o.o., radi financiranja aktivnosti iz Plana poslovanja za 2013. godinu na održavanju željezničke infrastrukture i upravljanja prometom (dalje: prijedlog Odluke o davanju državnog jamstva), prijedlog Odluke Vlade Republike Hrvatske o davanju suglasnosti društvu HŽ Infrastruktura d.o.o., za kreditno zaduženje kod Erste & Steiermaerkische Bank d.d., Rijeka, radi financiranja aktivnosti iz Plana poslovanja za 2013. godinu na održavanju željezničke infrastrukture i upravljanja prometom, preslika Ponude Erste & Steiermarkische Banke d.d., broj 04/2013 od 18. travnja 2013., preslika Odluke Uprave Hž Infrastrukture d.o.o., broj: UI-72-21/13 od 25. travnja 2013., preslika Odluke Nadzornog odbora HŽ Infrastrukture d.o.o. broj NO-14-3/13 od 16. svibnja 2013., preslika Odluke o odabiru broj: 3-172/13-P od 24. travnja 2013. te ostala popratna dokumentacija.

Zahtjev je podnesen sukladno članku 11. Zakona o državnim potporama (»Narodne novine«, broj 140/05 i 49/11; dalje: ZDP), iz kojeg proizlazi da je Ministarstvo prije upućivanja prijedloga akta koji sadrži državne potpore na usvajanje Vladi RH dužno dostaviti takav prijedlog Agenciji na odobrenje.

2. Primijenjeni propisi

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – međunarodni ugovori«, broj 14/01, 14/02, 1/05, 7/05 i 9/05; dalje: SSP).

Sukladno članku 3. i 4. Uredbe, temeljem odluke Vlade Republike Hrvatske (dalje: Vlada RH), u »Narodnim novinama« objavljuju se tekstovi pravila o državnim potporama koja proizlaze iz SSP-a i odredbe o načinu provedbe pravila. Stoga je, u konkretnom slučaju Agencija u provedbi postupka primijenila Odluku o izmjeni i dopunama Odluke o objavljivanju pravila o potpori u prometu (»Narodne novine«, broj: 31/10; dalje: Odluka o potpori u prometu) koja sadrži Smjernice Zajednice o državnim potporama poduzetnicima u željezničkom prometu (SL C 184, 22. 7. 2008., str. 13 – 31, dalje: Smjernice Zajednice) i Odluku o objavljivanju pravila o državnoj potpori u obliku jamstva (»Narodne novine«, broj 39/09).

Sukladno članku 7. ZDP-a, Agencija je u postupku primijenila Zakon o općem upravnom postupku (»Narodne novine«, broj 47/09), koji se uz ZDP primjenjuje na postupak odobravanja državnih potpora, nadzora provedbe državne potpore, odnosno povrata državne potpore koja je dodijeljena protivno propisima.

Agencija je izvršila uvid u Zakon o željeznici (»Narodne novine«, broj: 123/03, 194/03, 30/04, 79/07 i 75/09) i Zakon o podjeli trgovačkog društva HŽ – Hrvatske željeznice d.o.o. (»Narodne novine«, broj: 153/05 i 57/12).

3. Utvrđivanje činjenica

3.1 Opis poduzetnika

Poduzetnik HŽ Infrastruktura d.o.o. upisan je u registru Trgovačkog suda u Zagrebu, s matičnim brojem subjekta upisa 080590485, OIB 3990191995, sa sjedištem u Zagrebu, Mihanovićeva 12. HŽ Infrastruktura d.o.o. u vlasništvu je RH, a temeljni kapital poduzetnika iznosi 224.188.000 kuna.

Društvo HŽ Hrvatske željeznice d.o.o. je na temelju Zakona o podjeli Trgovačkog društva HŽ Hrvatske željeznice d.o.o. i Odluke Vlade RH o osnivanju trgovačkih društava od 29. prosinca 2006., podijeljeno, te su osnovana nova društva s ograničenom odgovornošću: HŽ Infrastruktura d.o.o., HŽ Cargo d.o.o., HŽ Putnički prijevoz d.o.o., HŽ Vuča vlakova d.o.o. Osnivač i jedini član je RH. Dana 16. listopada 2007. Odlukom Vlade RH preneseni su udjeli koje RH ima u navedenim društvima na HŽ Holding d.o.o.

Predmet poslovanja HŽ infrastrukture d.o.o. su sljedeće djelatnosti: upravljanje željezničkom infrastrukturom; organiziranje i reguliranje željezničkog prijevoza; održavanje i osuvremenjivanje željezničke infrastrukture, njena zaštita, te poslovi izgradnje željezničke infrastrukture; tehnički pregled vagona; manevriranje i ranžiranje željezničkim vozilima; popravak i održavanje željezničkih i drugih vozila; javni željeznički prijevoz; željeznički prijevoz za vlastite potrebe; usluge skladištenja; davanje u najam željezničkih vozila za izgradnju i održavanje željezničke infrastrukture; ispitivanje elektroinstalacija i instalacija za zaštitu od munje; ispitivanje strojeva i uređaja s povećanim opasnostima, ispitivanja u radnom okolišu; poslovi zaštite na radu, zaštite okoliša i zaštite od požara; kupnja i prodaja robe; obavljanje trgovačkog posredovanja na domaćem i inozemnom tržištu; ostale prateće djelatnosti u prijevozu; računalne i srodne djelatnosti; iznajmljivanje vlastitih nekretnina; projektiranje, građenje i nadzor nad građenjem.

3.2. Državno jamstvo za kredit Erste & Steiermärkische Bank d.d. u iznosu od 650.000.000 kuna

Uloga HŽ Infrastrukture d.o.o. je obavljanje funkcije upravitelja željezničke infrastrukture u Republici Hrvatskoj. Obuhvaća organiziranje i reguliranje željezničkog prijevoza, osiguravanje pristupa i korištenje željezničke infrastrukture svim željezničkim prijevoznicima koji ispunjavaju uvjete propisane Zakonom o željeznici, organizacija javnog prijevoza i prijevoza za vlastite potrebe, održavanje i osuvremenjivanje željezničke infrastrukture, njenu zaštitu, te poslove investiranja na gradnji željezničke infrastrukture.

Naime, sukladno članku 29. Zakona o željeznici, planovi izgradnje nove, te osuvremenjivanje i održavanje postojeće željezničke infrastrukture, utvrđuju se Nacionalnim programom željezničke infrastrukture koji na prijedlog Vlade Republike Hrvatske donosi Hrvatski sabor, a sukladno članku 31. stavku 1. Zakona o željeznici, željeznička infrastruktura financira se, između ostalog, i sredstvima iz državnog proračuna namijenjenih za osuvremenjivanje i gradnju željezničke infrastrukture.

Iznos od 650.000.000 kuna namijenjen je financiranju aktivnosti iz Plana poslovanja za 2013. godinu na održavanju željezničke infrastrukture i upravljanja prometom.

U razdoblju od 2009. do 2013. razina održavanja željezničke infrastrukture te potreba za organiziranjem i regulacijom prometa nisu se značajnije mijenjale. HŽ Infrastruktura d.o.o. je obvezna osigurati istu razinu sigurnosti prometa i tehničko-tehnološke uvjete na svim infrastrukturnim podsustavima koji se nisu bitno mijenjali prethodnih godina.

U cilju poboljšanja stanja i kvalitete infrastrukturnih podsustava i vraćanje kapaciteta na projektirano stanje, osim redovnih aktivnosti na održavanju kapaciteta na pojedinim dionicama pruga planirani su radovi pojačanog održavanja. Najznačajniji radovi odvijaju se na dionicama: Sirač – Daruvar, Čaglin – Pleternica, Požega – Velika, Knin – Zadar, Savski Marof – Kumrovec, Sisak Caprag – Petrinja.

Tablica 1. Rebalans plana za 2013.

|  |  |  |  |
| --- | --- | --- | --- |
| Infrastrukturni podsustavi | Plan 2013. | | |
| Ukupno | Financiranje iz Državnog proračuna – Rebalans 2013. | Financiranje iz vlastitih i kreditnih sredstava |
| (3 + 4) |
| 1. | 2. | 3. | 4. |
| Građevinski infrastrukturni podsustav | 549.000 | 114.800 | 434.200 |
| Elektroenergetski infrastrukturni podsustav | 102.000 | 41.600 | 60.400 |
| Signalno-sigurnosni infrastrukturni podsustav | 117.000 | 50.800 | 66.200 |
| Ostali funkcionalni dijelovi i oprema željezničke infrastrukture | 34.000 | 2.800 | 31.200 |
| Prometni podsustav | 487.000 | 228.310 | 258.690 |
| Upravljanje željezničkom infrastrukturom | 376.000 | 77.500 | 298.500 |
| UKUPNO | 1.665.000 | 515.810 | 1.149.190 |

Izvor: HZ Infrastruktura d.o.o.

Obrada: AZTN

Prihodima iz poslovanja u 2013. HŽ Infrastruktura d.o.o. planira osigurati sredstva u iznosu od 411.000.000 kuna, a preostala sredstva neophodno je osigurati iz kredita.

Slijedom navedenog, kako bi se u 2013. osigurala likvidnost i omogućilo financiranje planiranih aktivnosti na održavanju infrastrukture u području građevinskih, elektroenergetskih i signalno-sigurnosnih podsustava te osiguralo sigurno odvijanje i regulacija prometa, HŽ Infrastruktura d.o.o. je uz suglasnost Skupštine Društva pokrenula otvoreni postupak javne nabave sukladno članku 116. stavku 1. Zakona o javnoj nabavi (»Narodne novine«, broj 90/2011) za nabavu dugoročnog kredita u iznosu od 650.000.000 kuna.

Naime, ponuda Erste & Steiermärkische Bank d.d., ujedno i jedina pristigla, prihvatljiva je, prikladna i pravovremena, stoga i odabrana. U konkretnom slučaju riječ je o sljedećim uvjetima:

– ukupni iznos kredita je 650.000.000 kuna, namjena kredita je za financiranje aktivnosti iz Plana poslovanja za 2013. na održavanju željezničke infrastrukture i upravljanja prometom, poček je godina dana, trajanje kredita je 4 godine + 1 godina počeka, rok otplate je 4 godine u jednakim šestomjesečnim ratama od kojih prva dospijeva na prvu godišnjicu od dana potpisa Ugovora o kreditu, kamatna stopa iznosi 4,60% + EURIBOR 6M godišnje, kamata se obračunava šestomjesečno od dana potpisa Ugovora o kreditu te dospijeva na naplatu nakon proteka šest mjeseci i tako sve do konačnog povrata kredita, rok za plaćanje šestomjesečne kamate je 15 dana od datuma obračuna, naknada iznosi 0,50% jednokratno na ukupni iznos kredita, naknada za odobrena sredstva, a ne povučena sredstva 0,25% godišnje

Iz dostavljenog prijedloga Odluke o davanju državnog jamstva razvidno je da Vlada Republike Hrvatske planira poduzetniku HŽ Infrastruktura d.o.o. izdati državno jamstvo za kredit u iznosu od 650.000.000 kuna, uvećan za troškove i kamate, a sukladno gore navedenim uvjetima.

Također, u točki V. prijedloga Odluke o davanju državnog jamstva propisano je da će, u svrhu osiguranja povrata kredita, korisnik kredita prije izdavanje državnog jamstva, s Ministarstvom financija sklopiti ugovor kojim se određuju sve obveze korisnika kredita, u svrhu redovite otplate kredita, kao i instrumenti osiguranja.

4. Ocjena državnog jamstva

U cilju utvrđivanja je li u konkretnom slučaju riječ o državnoj potpori korisniku kredita poduzetniku HŽ Infrastruktura d.o.o. ili indirektno korisnicima željezničke infrastrukture (HŽ Putnički prijevoz d.o.o. i HŽ Cargo d.o.o.), odnosno predstavlja li državno jamstvo Republike Hrvatske, kojim će biti pokriven kredit namijenjen za financiranje planiranih aktivnosti na održavanju infrastrukturnih kapaciteta te osiguranje sigurnog odvijanja i regulacije prometa, opisan u točki 3.2. obrazloženja ovog rješenja, državnu potporu, trebaju biti kumulativno ispunjeni svi uvjeti iz članka 3. stavka 1. ZDP-a odnosno iz članka 8. Uredbe.

Riječ je o sljedećim uvjetima:

– mjera predstavlja stvarni ili potencijalni rashod, ili stvarni ili potencijalni umanjeni prihod RH, lokalne ili područne (regionalne) samouprave ili drugih pravnih osoba koje dodjeljuju ili upravljaju državnim potporama, u smislu Zakona o državnim potporama,

– mjera je selektivne naravi, odnosno mjerom se daje prednost na tržištu pojedinom korisniku ili skupini korisnika državne potpore,

– mjera narušava ili bi mogla narušiti tržišno natjecanje i

– mjera utječe na trgovinu između RH i Europskih zajednica.

4.1. Što se tiče je li državno jamstvo predstavlja državnu potporu HŽ Infrastrukturi d.o.o., iz Smjernica zajednice proizlazi da je željeznička infrastruktura od najveće važnosti za razvoj željezničkog sektora. Financiranje upravitelja infrastrukture predstavlja državnu potporu ukoliko se efekti takvog financiranja indirektno prenose na željezničke prijevoznike.

Sukladno Zakonu o željeznici, za upravitelja infrastrukture, Republika Hrvatska je odredila HŽ Infrastrukturu d.o.o. kojoj je povjereno organiziranje, izgradnja i održavanje infrastrukture kao djelatnost od javnog interesa.

Isto tako, prava i obveze upravljanja sustavom sigurnosti željezničke infrastrukture, u što spada financiranje investicija u tijeku, određeno je Ugovorom o upravljanju željezničkom infrastrukturom između Republike Hrvatske, zastupane po Vladi Republike Hrvatske i HŽ infrastrukture d.o.o., sklopljenim 12. lipnja 2008.

Javno financiranje upravitelja infrastrukture određuje se Nacionalnim programom koji donosi Hrvatski sabor na prijedlog Vlade Republike Hrvatske, a izvješće o ostvarenju programa Vlada Republike Hrvatske podnosi Hrvatskom saboru. Na temelju usvojenog nacionalnog programa, upravitelj infrastrukture, uz suglasnost resornog ministra izrađuje godišnje planove aktivnosti kao i potrebna sredstva za izvršenje tih aktivnosti koja moraju biti usklađena s Državnim proračunom Republike Hrvatske.

Iz navedenog proizlazi da barem jedan od uvjeta iz članka 8. Uredbe (selektivna prednost) nije ispunjen te se financiranje HŽ Infrastrukture d.o.o. ne odnosi na državnu potporu iz ZDP-a.

4.2. Sukladno točki 25. Smjernica Zajednice sadržanih u Odluci o potpori u prometu, određeno je da financijska ulaganja u željezničku infrastrukturu ne predstavljaju državnu potporu željezničkim poduzetnicima, ukoliko je infrastruktura dostupna svim korisnicima na pravedan i nediskriminirajući način, a pristup toj infrastrukturi naplaćuje se po stopi u skladu sa pravom Zajednice.

Zakon o željeznici propisuje da se željeznički sustav temelji na načelu razdvajanja željezničkog prijevoza i željezničke infrastrukture kao i da željeznička infrastruktura predstavlja javno dobro u općoj uporabi u vlasništvu Republike Hrvatske, kojeg mogu koristiti svi zainteresirani željeznički prijevoznici pod jednakim uvjetima.

U konkretnom slučaju to znači da se ulaganje u infrastrukturu ne smatra državnom potporom u slučaju kada ne postoji organizacijska i računska povezanost HŽ Infrastrukture d.o.o. sa HŽ Putničkim prijevozom d.o.o. i HŽ Cargom d.o.o. kao i da je osigurana primjena Direktive 2001/14/EZ Europskog parlamenta i Vijeća od 26. veljače 2001. o raspodjeli kapaciteta željezničke infrastrukture i ubiranju pristojbi za uporabu željezničke infrastrukture i sigurnosnim potvrdama.

Nadalje, kako bi se izbjegla mogućnost da sredstva namijenjena za ulaganje u infrastrukturu predstavljaju indirektnu državnu potporu željezničkim prijevoznicima, Direktivom Vijeća 91/440/EEZ od 29. srpnja 1991. o razvoju željeznica Zajednice, postavljeni su institucionalni i organizacijski okviri za subjekte u željezničkoj industriji te su navedeni u točki 10. Smjernica Zajednice, a riječ je o uvjetima koji se odnose na neovisnost željezničkih poduzetnika:

a) odvajanje željezničkih poduzetnika od upravitelja infrastrukture što se tiče računa i organizacije,

b) neovisnost željezničkih poduzetnika u upravljanju,

c) upravljanje željezničkih poduzetnika po načelima koja vrijede u komercijalnim poduzetnicima,

d) financijska ravnoteža željezničkih poduzetnika prema zdravom poslovnom planu,

e) usklađenost financijskih mjera država članica s pravilima o državnim potporama.

Temeljem Zakona o podjeli trgovačkog društva HŽ – Hrvatske željeznice d.o.o., određena je podjela na četiri trgovačka društva s izuzimanjem željezničke infrastrukture kao javnog dobra u općoj uporabi u vlasništvu RH.

Odlukom Vlade RH o podjeli trgovačkog društva HŽ d.o.o. od 6. srpnja 2006., određeno je da su trgovačka društva nastala podjelom, danom upisa u sudski registar, pravni slijednici društva HŽ – Hrvatske željeznice d.o.o. u odnosu na preuzetu imovinu, prava i obveze, a društvo se briše iz sudskog registra.

Odlukom Vlade Republike Hrvatske od 20. srpnja 2006. osnivaju se sljedeća trgovačka društva: HŽ Infrastruktura d.o.o., HŽ Putnički prijevoz d.o.o., HŽ Cargo d.o.o. i HŽ Vuča vlakova d.o.o. te se osniva krovno društvo HŽ-Holding d.o.o. koji je u vlasništvu RH i vlasnik je spomenuta četiri trgovačka društva.

Izmjenama i dopunama Zakona o podjeli društva HŽ – Hrvatske željeznice d.o.o. iz 2012. omogućeno je dijeljenje, pripajanje, spajanje te provođenje drugih statusnih promjena sukladno odredbama Zakona o trgovačkim društvima (»Narodne novine«, broj: 152/11, 111/12). Na taj način HŽ-Holding d.o.o. pripojen je HŽ infrastrukturi d.o.o., a HŽ Vuča vlakova d.o.o. prestajala je postojati i podijeljena je na HŽ Putnički prijevoz d.o.o. i HŽ Cargo d.o.o.

Prema tome, statutarne promjene iz 2006. i 2012. imaju za cilj potpuno odvajanje organizacijsko i računsko, željezničkih prijevoznika od upravitelja infrastrukture.

4.3. Također, utvrđeno je da predmetno jamstvo ne predstavlja državnu potporu kreditnom vjerovniku odnosno Erste & Steiermärkische banci d.d. Naime, sukladno točki 2.3.1. Odluke o objavljivanju pravila o državnim potporama u obliku jamstva bez obzira na to što je korisnik državne potpore obično korisnik kredita, ne može se isključiti činjenica da će u određenim okolnostima kreditni vjerovnik (banka), također imati izravno koristi od državnog jamstva. To proizlazi iz činjenice da se jamstva razlikuju od ostalih instrumenata državnih potpora (subvencije, porezna oslobođenja i slično), jer u slučaju dodjele jamstva, država stupa u pravni odnos i sa vjerovnikom. Ukoliko se utvrdi da jamstvo predstavlja državnu potporu vjerovniku, takva vrsta potpore u načelu je zabranjena, jer se radi o operativnoj potpori.

Poduzetnik HŽ Infrastruktura d.o.o., temeljem Zakona o javnoj nabavi, transparentno je proveo postupak javne nabave, na način kao što je to opisano u točki 3. obrazloženja ovog rješenja, odnosno naprijed opisana ponuda je prihvaćena kao najpovoljnija, iz čega se može zaključiti da se u konkretnom slučaju nije izravno pogodovalo ponuditelju.

5. Odluka Vijeća za zaštitu tržišnog natjecanja

Razmatrajući ovaj predmet, Vijeće za zaštitu tržišnog natjecanja (dalje: Vijeće) na 143. sjednici, održanoj 27. lipnja 2013., utvrdilo je da državno jamstvo, sadržano u prijedlogu Odluke o davanju državnog jamstva, ne predstavlja državnu potporu iz članka 3. stavka 1. ZDP-a, u odnosu na korisnika kredita poduzetnika HŽ Infrastruktura d.o.o., u odnosu na željezničke prijevoznike (HŽ Putnički prijevoz d.o.o. i HŽ Cargo d.o.o.) i u odnosu na kreditnog vjerovnika Erste & Steiermarkische Banku d.d., stoga je temeljem odluke Vijeća odlučeno kao u točki I. izreke ovog rješenja.

Vijeće svoju odluku obrazlaže na sljedeći način:

Ulaganje u željezničku infrastrukturu je od općeg interesa za Republiku Hrvatsku. Poduzetnik HŽ Infrastruktura d.o.o. osnovan je s ciljem upravljanja, održavanja i izgradnje željezničke infrastrukture koja je otvorena svim korisnicima, potencijalnim i sadašnjim pod jednakim uvjetima.

Financijska sredstva predmetnog kredita bit će utrošena isključivo za održavanje željezničke infrastrukture i upravljanje prometom.

S obzirom na to da se radi o ulaganjima u infrastrukturu Vijeće je utvrdilo da barem jedan od uvjeta iz članka 3. stavka 1. ZDP-a nije ispunjen, kako je to opisano u točki 4.1. obrazloženja rješenja, te se smatra da izdano jamstvo ne predstavlja državnu potporu HŽ Infrastrukturi d.o.o.

Također, kako je to opisano u točkama 4.2. i 4.3. obrazloženja ovog rješenja, Vijeće je utvrdilo da izdano državno jamstvo ne predstavlja indirektnu potporu postojećim željezničkim prijevoznicima kao niti banci koja je odobrila kredit.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučno kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/13-02/018
Urbroj: 580-09-01/89-2013-002
Zagreb, 27. lipnja 2013.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

108 30.08.2013 Rješenje Agencije za zaštitu tržišnog natjecanja, klasa: UP/I 430-01/13-02/018, urbroj: 580-09-01/89-2013-002 od 27. lipnja 2013.

108 30.08.2013 Rješenje Agencije za zaštitu tržišnog natjecanja, klasa: UP/I 430-01/13-02/018, urbroj: 580-09-01/89-2013-002 od 27. lipnja 2013.

Rješenje, NN 108/2013-2417